Gevangene ontsnap uit polisievangwaArgieffoto: Nico Strydom ŉ 22-jarige verhoorafwagtende gevangene van Zimbabwe het Woensdag in Limpopo uit aanhouding ontsnap. Konst. Maphure Manamela, polisiewoordvoerder, het gesê die man het omstreeks 13:30 in Lebowakgomo buite Polokwane ontsnap nadat hy hofverrigtinge bygewoon het. “Hofordonnanse het die oggend om 08:30 gevangenes by die polisiestasie uitgeteken om na die Lebowakgomo-landdroshof te gaan. Ná die hofverrigtinge is die gevangenes in ŉ polisievangwa terug na die polisiestasie vergesel,” het Manamela gesê. “Polisiebeamptes het die voertuig oopgemaak om die gevangenes terug te neem na hul aanhoudingselle, toe die gevangene daarin kon slaag om te ontsnap. Hy het in nabygeleë bosse ingehardloop en is steeds soek.” Die verdagtes is as Brian Madoda geïdentifiseer. Hy is aanvanklik ingevolge die Wet op Onwettige Immigrasie in hegtenis geneem. Enigiemand met inligting wat die polisie in hul ondersoek kan bystaan, word versoek om lt.kol. Mohlala by 082 565 8234, of Stop Misdaad by 08600 10111 te skakel.